রাজ্য সরকারের সঙ্গে সংঘাতের পথেই হাঁটতে চাইছে রাজ্য বিজেপি। এমনই ইঙ্গিত দিলেন পদ্ম বাহিনীর রাজ্য সভাপতি। রামনবমী উপলক্ষে অস্ত্র মিছিলে হাঁটার জন্য মামলা শুরু করছে খড়্গপুর টাউন থানার পুলিশ। এ দিন পুরুলিয়ার জনসভা থেকেও নাম না করে বিজেপির রাজ্য সভাপতি দিলীপ ঘোষের বিরুদ্ধে আইনগত ব্যবস্থার ইঙ্গিত দিয়েছেন। এর পরে ফের বিস্ফোরক জবাব দিলেন দিলীপ।
পুলিশ যে ‘অস্ত্র মিছিল’-এর বিরুদ্ধে আইনি পদক্ষেপ নিচ্ছে, তা জানার পরে রাজ্য সরকারকেই পাল্টা চ্যালেঞ্জ ছুড়ে দিলেন দিলীপ ঘোষ। বিজেপি রাজ্য সভাপতি এ দিন দক্ষিণ কাঁথি উপনির্বাচনের প্রচারে যাওয়ার পথে এবেলা.ইন-কে টেলিফোনে বলেন, ‘মুখ্যমন্ত্রীকে চ্যালেঞ্জ জানাচ্ছি, ক্ষমতা থাকলে গ্রেফতার করে দেখান। জেল ভরে যাবে, জায়গা দিতে পারবে না সরকার।’ অস্ত্র নিয়ে মিছিল করার জন্য তাঁর বিরুদ্ধে মামলা রুজু হলেও তিনি আগাম জামিন নেবেন না বলেও জানিয়েছেন দিলীপ। তিনি বলেন, ‘মহরমের সময়ে অনেক বিপজ্জনক অস্ত্র হাতে মিছিল হয় এই রাজ্যে। সেটায় নজর না দিয়ে রামনবমীর শোভাযাত্রাতেই নজর পড়ল মুখ্যমন্ত্রীর! উনি জানেন না যে, এই দেশে সংবিধান তৈরি হওয়ার আগে, আদালত তৈরি হওয়ার আগে থেকেই অস্ত্র নিয়ে শোভাযাত্রার পরম্পরা রয়েছে। এটা শক্তি প্রদর্শন নয়, শক্তির আরাধনা। হিন্দুদের সব দেবদেবীর হাতেই অস্ত্র থাকে। সেই অস্ত্র হিন্দুরা হাতে নিতেই পারে।’
রামনবমীর মিছিল নিয়ে রাজ্য সরকারের কড়া মনোভাবের সামালোচনা করতে এ দিন দিলীপ আরও বলেন, ‘এই আচরণ বুঝিয়ে দিচ্ছে কারা ধর্মীয় মেরুকরণ করতে চাইছে। হিন্দুদের উপরে প্রশাসনের আক্রমণ কেউ মেনে নেবে না। রামনবমীর শোভাযাত্রায় তৃণমূল কংগ্রেসের অনেকেই হেঁটেছেন। খড়্গপুর পুরসভার প্রধানও হেঁটেছেন। তাঁদের সবাইকেই কি গ্রেফতার করবেন মুখ্যমন্ত্রী? সাহস থাকলে তা করে দেখাক প্রশাসন। আমি জেলে যেতে তৈরি।’
অন্য দিকে পুলিশ সূত্রে খবর, মুখ্যমন্ত্রী কড়া মনোভাব প্রকাশ করার পরেই খড়্গপুর টাউন থানাকে অস্ত্র আইনে মামলা করার নির্দেশ দেন পশ্চিম মেদিনীপুরের পুলিশ সুপার ভারতী ঘোষ। এর পরে দিলীপ ঘোষ ও তাঁর অনুগামীদের বিরুদ্ধে মামলা শুরু করেছে পুলিশ। এছাড়াও, কলকাতার ভবানীপুর, পোস্তা, এন্টালিতে রামনবমীর অস্ত্র মিছিলের বিরুদ্ধে মামলা শুরু করেছে পুলিশ।